Document ID: 32012R0153

EUROPOS PARLAMENTO IR TARYBOS REGLAMENTAS (ES) Nr. 153/2012
2012 m. vasario 15 d.
kuriuo iš dalies keičiamas Tarybos reglamentas (EB) Nr. 1085/2006, nustatantis Pasirengimo narystei pagalbos priemonę (IPA)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Sutartį dėl Europos Sąjungos veikimo, ypač į jos 212 straipsnio 2 dalį,
atsižvelgdami į Europos Komisijos pasiūlymą,
perdavus teisėkūros procedūra priimamo akto projektą nacionaliniams parlamentams,
laikydamiesi įprastos teisėkūros procedūros (1),
kadangi:
(1)
2006 m. liepos 17 d. Tarybos reglamente (EB) Nr. 1085/2006, nustatančiame Pasirengimo narystei pagalbos priemonę (IPA) (2), numatyta padėti narystės siekiančioms šalims kandidatėms ir potencialioms šalims kandidatėms palaipsniui prisiderinti prie Sąjungos standartų ir politikos sričių, prireikus įskaitant acquis;
(2)
Reglamente (EB) Nr. 1085/2006 aiškiai atskiriamos šalys kandidatės ir potencialios šalys kandidatės;
(3)
2010 m. birželio 17 d. Europos Vadovų Taryba palankiai įvertino Komisijos nuomonę dėl Islandijos paraiškos dėl narystės Sąjungoje, pabrėžė, kad Islandija atitinka 1993 m. Kopenhagos Europos Vadovų Tarybos nustatytus politinius kriterijus, ir nusprendė, kad su Islandija turėtų būti pradėtos stojimo derybos. Taigi Islandija yra šalis kandidatė;
(4)
2010 m. gruodžio 17 d. Europos Vadovų Taryba patvirtino 2010 m. gruodžio 14 d. Tarybos išvadas dėl plėtros ir sutiko suteikti Juodkalnijai šalies kandidatės statusą;
(5)
Taryba paragino Komisiją pasiūlyti Reglamento (EB) Nr. 1085/2006 19 straipsnio pakeitimą, kad būtų išaiškintos taisyklės dėl dalyvavimo sudarant dotacijų sutartis, finansuojamas pagal IPA tarpvalstybinio bendradarbiavimo komponentą, ir užtikrintas derėjimas su kitomis išorės pagalbos priemonėmis, visų pirma su Europos kaimynystės ir partnerystės priemone;
(6)
2006 m. vasario 27 d. Tarybos reglamentu (EB) Nr. 389/2006, nustatančiu finansinės paramos priemonę Kipro turkų bendruomenės ekonominei plėtrai skatinti (3), paskiriamas komitetas, kaip numatyta 1989 m. gruodžio 18 d. Tarybos reglamente (EEB) Nr. 3906/89 dėl ekonominės pagalbos kai kurioms Vidurio ir Rytų Europos šalims (4) (toliau - Phare komitetas), kad padėtų Komisijai valdyti Kipro turkų bendruomenei skirtą paramą. Pagal Reglamento (EB) Nr. 1085/2006 25 straipsnį Reglamentas (EEB) Nr. 3906/89 buvo panaikintas; vis dėlto jis toliau taikomas teisės aktams ir įsipareigojimams, pagal kuriuos vykdomas biudžetas iki 2007 m. Kadangi Reglamentas (EB) Nr. 389/2006 ir toliau yra pagrindinis Kipro turkų bendruomenei skirtą finansinę paramą vėlesniais biudžetiniais metais reglamentuojantis teisės aktas, tuo tikslu Phare komitetas taip pat turėtų tęsti savo veiklą;
(7)
todėl Reglamentas (EB) Nr. 1085/2006 turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1085/2006 iš dalies keičiamas taip:
1)
19 straipsnis papildomas šia dalimi:
„9. 1-8 dalys nedaro poveikio reikalavimus pagal jų pobūdį ar vietą atitinkančių kategorijų organizacijų teisei dalyvauti atsižvelgiant į veiksmų tikslus.“;
2)
25 straipsnio 1 dalies antra pastraipa pakeičiama taip:
„Tie reglamentai ir Reglamentas (EB) Nr. 2666/2000 toliau taikomi teisės aktams ir įsipareigojimams, pagal kuriuos vykdomas biudžetas iki 2007 m., bei įgyvendinant Akto dėl Bulgarijos Respublikos ir Rumunijos stojimo sąlygų ir Sutarčių, kuriomis yra grindžiama Europos Sąjunga, pritaikomųjų pataisų (5) 31 straipsnį ir 2006 m. vasario 27 d. Tarybos reglamento (EB) Nr. 389/2006, nustatančio finansinės paramos priemonę Kipro turkų bendruomenės ekonominei plėtrai skatinti (6), 3 straipsnį.
3)
I priede po Kroatijai skirto įrašo įtraukiami šie įrašai:
„-
Islandija
-
Juodkalnija“;
4)
II priede išbraukiami šie įrašai:
„-
Islandija
-
Juodkalnija“.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Strasbūre 2012 m. vasario 15 d.

Labels: 18
15
19
5